ชาวประจวบฯกว่า 2 หมื่นคนต้อนรับ ตูน บอดี้สแลม วิ่งผ่านตัวเมือง แวะสักการะศาลหลักเมืองประจวบฯ
ที่บริเวณหน้าศาลหลังเมืองประจวบคีรีขันธ์ ชาวประจวบคีรีขันธ์ ทั้งข้าราชการ ประชาชน และเด็กนักเรียน นักศึกษา ได้มาร่วมกันให้กำลังใจกับนายอาทิวราห์ คงมาลัย หรือตูน บอดี้สแลม นักร้องขวัญใจคนไทย พร้อมคณะทีมงานก้าวคนละก้าว ที่วิ่งเพื่อรับบริจาคหาเงินมอบให้โรงพยาบาลต่างๆ 11 โรงพยาบาลทั่วประเทศ จากสุดเขตแดนใต้ อ.เบตง จ.ยะลา ไปเหนือสุดแดนสยาม จ.เชียงราย ระยะทาง 2,191 กม. ซึ่งตั้งเป้าระดมเงินบริจาค 700 ล้านบาท 

โดยหลังจากเมื่อวันอาทิตย์ที่ 26 พ.ย.2560 ที่ผ่านมา นายอาทิวราห์ คงมาลัย หรือตูน บอดี้สแลม และคณะนักวิ่งโครงการก้าวคนละก้าว มีดารานักร้องนักแสดงที่มีชื่อเสียงมาร่วมวิ่งด้วยหลายคน โดยได้ทำการวิ่งจาก อ.บางสะพาน มาถึงพื้นที่ อ.เมือง จ.ประจวบคีรีขันธ์ 

สำหรับวันนี้ ตูน บอดี้สแลม ได้เริ่มออกวิ่งในเซตที่ 1 พร้อมกับดารานักร้องนักแสดงขวัญใจมวลชน อาทิ ติ๊กชีโร่ ก้อย รัชวิน สุรวุฒิ ไหมกัน ฮั่นเดอะสตาร์ เป็นต้น ซึ่งเริ่มออกวิ่งจากบ้านหว้าโทน ต.คลองวาฬ อ.เมืองประจวบคีรีขันธ์ ผ่านถนนเลียบทางรถไฟสายประจวบฯ-หว้ากอ เข้าสู่กองบิน 5 อ.เมืองประจวบคีรีขันธ์ ผ่านอ่าวมะนาว อ่าวประจวบ และเมื่อวิ่งผ่านเข้าตัวเมืองประจวบคีรีขันธ์ตรงไปยังศาลหลักเมืองประจวบคีรีขันธ์ โดยมีนายพงษ์พันธ์ วิเชียรสมุทร รองผู้ว่าราชการจังหวัดประจวบคีรีขันธ์ นางศิริพรรณ กลีบจันทร์ รองนายแพทย์สาธารณสุขจังหวัดประจวบคีรีขันธ์ นายสุวิทย์ พุกกะเวส นายอำเภอเมืองประจวบคีรีขันธ์ และนายกิตติกรณ์ เทพอยู่อำนวย หัวหน้าสำนักงานป้องกันและบรรเทาสาธารณภัยจังหวัดประจวบคีรีขันธ์ พร้อมด้วยหัวหน้าส่วนราชการ ท่ามกลางประชาชนจำนวนมากที่มาให้กำลังใจและร่วมบริจาคเงินสมทบเป็นจำนวนมากและตลอดเส้นทางถนนสละชีพ 

โดยก่อนหน้านี้ ตูน บอดี้สแลม ได้รับมอบเงินบริจาคสมทบโครงการจากหน่วยงานต่างๆ ได้แก่ กองบิน 5 สโมสรฟุตบอลประจวบเอฟซี และสมาคมกีฬาจังหวัด ที่บริเวณหน้าอนุสาวรีย์วีรชน 8 ธันวาคม 2484 รวมเป็นเงินกว่า 600,000 บาท โดยมี นาวาอากาศเอก อนิรุทธ์ รัฐพร ผู้บังคับการกองบิน 5 นายทรงเกียรติ ลิ้มอรุณรักษ์ นายกองค์การบริหารส่วนจังหวัดประจวบคีรีขันธ์ และหัวหน้าส่วนราชการ ที่มาต้อนรับและร่วมมอบเงินสมทบตามลำดับ โดยยอดเงินบริจาคในโครงการ ขณะนี้อยู่ที่กว่า 337 ล้านบาท

จากนั้นตูน บอดี้สแลม และคณะ ได้วิ่งออกจากศาลหลักเมืองประจวบคีรีขันธ์ โดยใช้เส้นทางถนนประจวบคีรีขันธ์-ถนนเพชรเกษม เพื่อวิ่งเข้าสู่เขต อ.กุยบุรี จ.ประจวบคีรีขันธ์ เป็นอำเภอต่อไป